Sommeren er for alvor kommet på visit denne weekend, og søndag vil vi muligvis ramme 30 grader og dermed få årets første danske tropedag. Søndagsvejret bliver i høj grad en gentagelse af lørdagens vejr, bare en del varmere. Med andre ord masser af sol og næsten ingen vind. Varmen kommer op fra syd, og der er virkelig varmt i Mellemeuropa for øjeblikket. I Tyskland ligger temperaturen søndag på over 35 grader flere steder, så det er en massiv varme, der bevæger sig op imod os. Prognoserne peger på 29 grader lokalt, men man kan sagtens ramme de 30 grader, der vil gøre dagen til en meteorologisk tropedag, hvis det rammer en af de officielle målestationer. Under alle omstændigheder bliver det en oplagt dag til en tur på stranden. Badevandet ligger nu på 17 grader , men vil hurtigt blive varmere inde ved stranden, når solen står på. Normalt regnes det for en badedag, når gennemsnitstemperaturen ved de danske badestrande når 19 grader. Grunden til at vandets temperatur er faldet, er den seneste tids ustadige vejr, hvor særligt blæsten har trukket lidt koldere vand op fra dybet. I slutningen af juni var badevandet helt oppe over 21 grader. Det er dog med at nyde den varme dag, for næste uge kommer en front ind over Danmark, og så er der ustadigt vejr i prognoserne et godt stykke endnu. Det ustadige vejr vil allerede melde dets ankomst i løbet af aftenen søndag.

Opsummering:
Søndag bliver et brag af en sommerdag, men så er det også slut for denne omgang.